מספר פנימי: 546397
הכנסת התשע-עשרה

יוזמים:      חברי הכנסת	אורית סטרוק
					רוברט אילטוב
					יריב לוין
					משה זלמן פייגלין
					איילת שקד
					זבולון קלפה
					מרדכי יוגב
					שולי מועלם-רפאלי
	
				פ/2190/19			

הצעת חוק הגנת השכר (תיקון – החלה על עובד המועסק ביהודה והשומרון), התשע"ד–2014

הוספת סעיף 33א	1.	בחוק הגנת השכר, התשי"ח–1958, אחרי סעיף 33 יבוא:	
		"תחולה באזור	33א.	הוראות לפי חוק זה יחולו גם על העסקת עובד באזור בידי מעביד שהוא אזרח ישראלי, תושב ישראל, תאגיד ישראלי או בידי המדינה;  בסעיף זה, "אזור" – כהגדרתו בסעיף 378(א) לחוק הביטוח הלאומי [נוסח משולב], התשנ"ה–1995; "תאגיד ישראלי" – תאגיד הרשום בישראל או תאגיד שהוקם על פי דין בישראל."	
דברי הסבר
חוק הגנת השכר, התשי"ח–1958 (להלן  – החוק), קובע את דרך תשלומו של שכר עבודה לעובד, מועדי תשלומו, דרך הטיפול בהלנת שכר עובד, כללי הניכוי משכר העבודה ועוד. מטרתו של החוק לקבוע הגנות חזקות בנושא זה העומד במרכז יחסי העבודה שבין העובד למעסיק ובדרך כזו שלא ניתן יהיה להתנות עליהן.    
החוק, בנוסחו הנוכחי, חל על שטחה הריבוני של מדינת ישראל והוא אינו חל על אזרחים ישראלים המועסקים ביהודה והשומרון. בשל כך נרמסות זכויותיהם של עובדים באזורים אלה, ולעיתים אף אלה של המעסיקים, והם אינם יכולים ליהנות מהזכויות שהמחוקק ביקש להעניק לכלל האזרחים.
מוצע להחיל את החוק על כל יחסי העבודה המתקיימים בישראל, בתוך הקו הירוק ומחוצה לו, ולמנוע את הפרת זכויותיהם של עובדים ומעבידים, בין אם מדובר בעובדים בעלי אזרחות ישראלית ובין אם מדובר בעובדים בעלי אזרחות אחרת ובלבד שהעבודה מתבצעת עבור מעסיק ישראלי.

---------------------------------
הוגשה ליו"ר הכנסת והסגנים
והונחה על שולחן הכנסת ביום
י"ז באדר א' התשע"ד – 17.2.14